ΓΡΑΠΤΗ ΕΡΩΤΗΣΗ E-1149/98

υποβολή: Nuala Ahern (V) προς την Επιτροπή

(24 Απριλίου 1998)

Θέμα: Αντικατάσταση των πυλώνων της Eastern Electricity μεταξύ Norwich και Great Yarmouth στην East Anglia (Ηνωμένο Βασίλειο)

Οι λιμνοθάλασσες του Νόρφολκ είναι μια περιοχή που φημίζεται διεθνώς για τους υγροτόπους της και την πλούσια πανίδα και χλωρίδα της. Η περιοχή αυτή προστατεύεται από τη Σύμβαση του Ramsar και επί του παρόντος αποτελεί αντικείμενο μιας κοινοτικής διαδικασίας διαβούλευσης για το κατά πόσο θα πρέπει να χαρακτηριστεί, αφενός, ως Περιοχή Ειδικής Προστασίας, δυνάμει της οδηγίας για τα άγρια πτηνά (79/409/ΕΟΚ(1)), και αφετέρου, Ειδική Ζώνη Διατήρησης, δυνάμει της οδηγίας για τη διατήρηση των φυσικών οικοτόπων καθώς καί της άγριας πανίδας και χλωρίδας (92/43/ΕΟΚ(2)).

Είναι, συνεπώς, επιτρεπτή η προώθηση του προβλεπομένου σχεδίου για την εγκατάσταση στην περιοχή αυτή καί σε μήκος πολλών χιλιομέτρων πυλώνων ύψους 23 μέτρων και μέ διπλάσιο από σήμερα αριθμό καλωδίων; Προτίθεται η Επιτροπή να διεξαγάγει έρευνα για τη σκοπιμότητα του σχεδίου, τό οποίο σημειωτέον δεν λαμβάνει υπόψει τους περιβαλλοντικούς παράγοντες και την έντονη αντίθεση των κατοίκων της περιοχής; Η Eastern Electricity απέφυγε, εξάλλου, να παράσχει στοιχεία για το ύψος της απαιτούμενης χρηματοδότησης, πράγμα απολύτως απαραίτητο για τη διατύπωση μιας πιο πρόσφορης εναλλακτικής πρότασης, όπως θά ήταν για παράδειγμα η λύση των υπογείων καλωδίων;

Απάντηση της καςBjerregaard εξ ονόματος της Επιτροπής

(28 Μαρτίου 1998)

1. Η περιοχή "Broadland", η οποία αποτελεί τμήμα των Norfolk Broads, χαρακτηρίστηκε από το Ηνωμένο Βασίλειο ως περιοχή ειδικής προστασίας (special protection area - SPA) δυνάμει του άρθρου 4 της οδηγίας 79/409/ΕΟΚ του Συμβουλίου της 2 Απριλίου 1979 σχετικά με την διατήρηση των αγρίων πτηνών. Περιοχή με την ονομασία "The Broads" προτάθηκε ως ειδική περιοχή διατήρησης (special area of conservation - SAC) από το Ηνωμένο Βασίλειο δυνάμει του άρθρου 4 παράγραφος 1 της οδηγίας 92/43/ΕΟΚ του Συμβουλίου της 21ης Απριλίου 1992 σχετικά με την διατήρηση των φυσικών ενδιαιτημάτων (οικοτόπων) και της άγριας πανίδας και χλωρίδας. Το Ηνωμένο Βασίλειο ενημέρωσε την Επιτροπή ότι διεξάγει περαιτέρω διαβουλεύσεις με σκοπό την επέκταση των ορίων της εν λόγω προτεινόμενης SAC.

2. Το καθεστώς προστασίας που εφαρμόζεται στην SPA Broadland καθορίζεται στο άρθρο 6 παράγραφοι 2, 3 και 4 της οδηγίας του Συμβουλίου 92/43/ΕΟΚ. Κατάναλογίαν, κάθε σχέδιο ή έργο που δεν συνδέεται άμεσα με την διαχείριση της εν λόγω τοποθεσίας, το οποίο όμως ενδέχεται να έχει σημαντικές επιπτώσεις σε αυτήν, υπόκειται σε κατάλληλη περιβαλλοντική μελέτη με βάση τους στόχους διατήρησης της τοποθεσίας.

3. Το έργο στο οποίο αναφέρεται το Αξιότιμο Μέλος του Κοινοβουλίου προβλέπει την αντικατάσταση υφιστάμενων πυλώνων. Αναφέρεται το γεγονός ότι η ανέγερση πυλώνων ύψους 23 μέτρων θα έχει ως αποτέλεσμα την ύπαρξη διπλάσιου αριθμού καλωδίων σε μεγάλα τμήματα της υπαίθρου. Ωστόσο, δεν υπάρχουν ενδείξεις για τυχόν σημαντικές επιπτώσεις του προτεινόμενου αναπτυξιακού έργου στους διατηρησιακούς παράγοντες για τους οποίους η περιοχή Broadland χαρακτηρίστηκε ως SPA. Κατά συνέπειαν, η Επιτροπή δεν θεωρεί, με βάση τις πληροφορίες που της προσκόμισε το Αξιότιμο Μέλος του Κοινοβουλίου, ότι υπάρχει βάση παρέμβασής της στο ζήτημα αυτό, το οποίο εμπίπτει στις εθνικές αρμοδιότητες.

4. Όσον αφορά τον αντίκτυπο στο περιβάλλον, αυτός συνήθως εκτιμάται μέσω μελέτης περιβαλλοντικών επιπτώσεων σύμφωνα με την οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(3). Τα σχετικά με την μεταφορά ηλεκτρικής ενέργειας έργα περιλαμβάνονται στο παράρτημα II της εν λόγω οδηγίας, γεγονός που σημαίνει ότι η εκτίμηση των περιβαλλοντικών επιπτώσεων δεν είναι υποχρεωτική, αλλά πραγματοποιείται όταν τα κράτη μέλη την θεωρούν αναγκαία, λόγω μεγέθους, θέσεως, κλπ. Πρόσφατη τροποποίηση της εν λόγω οδηγίας από την οδηγία 97/11/ΕΚ της Συμβουλίου της 3ης Μαρτίου 1997 σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(4) καθιστά υποχρεωτική την εν λόγω εκτίμηση από την 14 Μαρτίου 1999, όσον αφορά την κατασκευή εναερίων ηλεκτρικών γραμμών ισχύος 220 kilowatt και άνω, και μήκους άνω των 15 χιλιομέτρων. Η Επιτροπή δεν διαθέτει πληροφορίες για τα τεχνικά χαρακτηριστικά του εν λόγω έργου και για τις σχετικές με αυτό περιβαλλοντικές εκτιμήσεις.

(1) ΕΕ L 103, 25.4.1979, σελ. 1.

(2) ΕΕ L 206, 22.7.1992, σελ. 7.

(3) ΕΕ L 175, 5.7.1985.

(4) ΕΕ L 73, 14.3.1997.